b'\n_START_ARTICLE_\nTuiranpuisto\n_START_PARAGRAPH_\nTuiranpuisto on noin 10 hehtaarin laajuinen Tuiran kaupunginosan keskuspuisto Oulussa. Alun perin Oulun kaupunginsairaalaa varten varattu alue on vanhoja rakennuksia lukuun ottamatta l\xc3\xa4hes luonnontilainen. Puistoa kiert\xc3\xa4\xc3\xa4 kuntopolku, joka talvisin kuuluu kaupungin yll\xc3\xa4pit\xc3\xa4miin hiihtolatuihin. Vanhat rakennukset on suojeltu ja niihin on sijoitettu kaupungin terveydenhuollon ja sosiaalitoimen tiloja. Alueella toimivat muiden muassa Lassin p\xc3\xa4iv\xc3\xa4koti, mielenterveystoimiston kriisiosasto, vammaisten asumisyksik\xc3\xb6t Schjerfbeck-koti ja Weikonkoti sek\xc3\xa4 Koskenrannan kuntoutuskoti. Puiston suojeluasemakaavasta on kaupunki saanut vuoden 2005 Oulun l\xc3\xa4\xc3\xa4nin rakennussuojelupalkinnon. Puiston luoteiskulmasta kaavoitettiin 1990-luvun lopulla tontti Oulun kaupungin Tuirankartano-nimiselle sosiaali- ja terveydenhoidon palvelukeskittym\xc3\xa4lle.\n_START_SECTION_\nHistoria\n_START_PARAGRAPH_\n1880- ja 1890-luvuilla Oulussa levisiv\xc3\xa4t kulkutaudit kuten isorokko, tuhkarokko ja suolikuume, ja lis\xc3\xa4ksi koleran levi\xc3\xa4mist\xc3\xa4 kaupunkiin pel\xc3\xa4ttiin. Kaupungissa oli tuolloin vain yksi virallinen sairaala, Oulun l\xc3\xa4\xc3\xa4ninsairaala. Kaupunginvaltuusto p\xc3\xa4\xc3\xa4tti joulukuussa 1894, ett\xc3\xa4 kunnallissairaala rakennettaisiin Toppilaan menev\xc3\xa4n tien varteen Tuiraan. Paikka oli laaja mets\xc3\xa4alue, jonka huonona puolena pidettiin sen syrj\xc3\xa4ist\xc3\xa4 sijaintia. Sairaala-alueen suunnitelmat tilattiin arkkitehti Magnus Schjerfbeckilt\xc3\xa4._NEWLINE_Maria \xc3\x85str\xc3\xb6min tekem\xc3\xa4n lahjoituksen turvin kunnallissairaalan alueelle rakennettiin hermosairaala eli mielisairaala korvaamaan k\xc3\xb6yh\xc3\xa4intalon yhteydess\xc3\xa4 toiminutta mielisairasosastoa. L\xc3\xa4\xc3\xa4ninarkkitehti Viktor J. Sucksdorffin suunnitteli sairaalan ja l\xc3\xa4\xc3\xa4k\xc3\xa4rinasunnon. Puiston koilliskulmaan Tuirantien varteen rakennettiin my\xc3\xb6s synnytyslaitos korvaamaan Sonnisaaressa ollutta vanhaa synnytyssairaalaa. Synnytyslaitos valmistui vuonna 1926._NEWLINE_Synnytykset siirrettiin Oulun yliopistolliseen sairaalaan jo 1960- ja 1970-lukujen vaihteessa. 1990-luvun puolenv\xc3\xa4lin tienoilla oli _NEWLINE_sairaalatoiminta alueelta siirtynyt muualle. Aiemmin ulkopuolisilta suljettu alue muuttui yleiseksi puistoksi, jossa vanhat rakennukset on suojeltu ja p\xc3\xa4\xc3\xa4osin kunnostettukin uusiin k\xc3\xa4ytt\xc3\xb6tarkoituksiin.'